ΟΙ ΤΡΕΙΣ ΦΙΛΟΙ

ΟΜΑΡ: Γεια σας παιδιά. Είμαι ο Ομάρ.

ΝΙΖΑΜ: Εγώ είμαι ο Νιζάμ κι από δώ ο Χασάν.

ΧΑΣΑΝ: Γεια. Τι σε φέρνει στη σχολή;

ΟΜΑΡ: Μου αρέσουν τα μαθηματικά, αλλά αγαπώ και την ποίηση.

ΧΑΣΑΝ: Διαλέγω την πίστη και τα θεολογικά ζητήματα.

ΝΙΖΑΜ: Εγώ πάλι πιστεύω ότι είμαι γεννημένος για να διοικώ! Πάμε όλοι μαζί να διασκεδάσουμε και με την ευκαιρία να γνωριστούμε καλύτερα;

Μετά από χρόνια σπουδών και κοινής ζωής οι τρεις φίλοι δίνουν έναν σημαντικό όρκο!

ΧΑΣΑΝ: Ας ορκιστούμε πίστη μεταξύ μας!

ΟΜΑΡ: Είμαστε και οι τρεις ίδιοι και ίσοι. Αυτό δεν πρέπει να σταματήσει ποτέ!

ΝΙΖΑΜ: Ο πρώτος από τους τρεις μας που θα φτάσει στη δόξα και στον πλούτο, θα στηρίξει και τους άλλους δύο.

Κάποια χρόνια μετά ο Νιζάμ ουλ Μουλκ γίνεται βεζύρης και αποκτά αμύθητα πλούτη και μεγάλη ισχύ. Οι άλλοι δύο τον επισκέπτονται. Κάτι όμως έχει αλλάξει! Ο Ομάρ είναι ειλικρινά χαμογελαστός κι ο Χασάν στέκεται αμήχανος με προσποιητή ευθυμία.

ΟΜΑΡ: Πολύ χαίρομαι Νιζάμ, που τα κατάφερες και έχεις μια σημαντική θέση στη διοίκηση της χώρας.

ΝΙΖΑΜ: Σε ευχαριστώ για τα καλά σου λόγια, Ομάρ. Κι εγώ δεν σας ξέχασα. Παρακολουθώ την πρόοδο σας και γνωρίζω ότι έχετε τα προσόντα για να σας προσφέρω μια σημαντική θέση στην αυλή του σουλτάνου.

ΟΜΑΡ: Δεν θέλω καμιά θέση. Η μεγαλύτερη χάρη που μπορείς να μου κάνεις, είναι να μου δώσεις τα μέσα να συνεχίσω τις σπουδές μου για όσο χρειαστεί.

ΝΙΖΑΜ: Ας γίνουν έτσι τα πράγματα. Θα έχεις ένα επίδομα για να συγκεντρωθείς στις σπουδές σου και θα σου χτίσω ένα παρατηρητήριο στην πόλη του Ισπαχάν για τη μελέτη της αστρονομίας.

ΟΜΑΡ: Σε ευχαριστώ πολύ.

ΝΙΖΑΜ: Χασάν, δεν έβγαλες μιλιά. Γιατί είσαι σκεπτικός;

ΧΑΣΑΝ: Έχω μάθει να ακούω και να παρατηρώ, αλλά να μιλώ όταν χρειάζεται. Αφού μου απευθύνεις τον λόγο, σου λέω πως δέχομαι με χαρά τη θέση που προσφέρεις παλιέ μου φίλε.

ΝΙΖΑΜ: Είσαι έξυπνος και καλλιεργημένος. Είμαι σίγουρος πως θα εντυπωσιάσεις τον σουλτάνο. Έχε χάρη που είμαστε φίλοι, δεν θα εμπιστευόμουν έναν αντίπαλο σε αυτή την θέση.

ΧΑΣΑΝ: (Είμαι ανώτερος από όλους. Θέλω να γίνω βεζύρης στη θέση του βεζύρη!)

Ο Νιζάμ δεν γνώριζε πώς ο φίλος του είχε αλλάξει και είχε στραφεί εναντίον του.

Δεν άργησε όμως να ανακαλύψει τις δολοπλοκίες του και, βαθιά πληγωμένος από την προδοσία,

να τον καταδικάσει σε θάνατο.

ΟΜΑΡ: Σε ικετεύω! Για χάρη της παλιάς φιλίας μας, χάρισέ του τη ζωή!

ΝΙΖΑΜ: Ομάρ, η ποίηση σε έχει κάνει μαλθακό! Πώς μπορείς να συγχωρείς έναν προδότη;. Ας είναι όμως. Θα δείξω μεγαλοψυχία ως αληθινός ηγέτης.

Χασάν, σε εξορίζω για πάντα από την χώρα!

ΧΑΣΑΝ: Να ξέρεις ότι θα πάρω την εκδίκησή μου. Με την εξυπνάδα μου θα κερδίσω το απόρθητο κάστρο του Αλαμούτ και θα εκπαιδεύσω με τη βοήθεια της πίστης έναν ανίκητο στρατό δολοφόνων, τους χασσασσίνους. Ως Μέγας Διδάσκαλος των Ισμαηλιτών θα κηρύξω έναν αδυσώπητο πόλεμο στους εχθρούς μου! Δεν θα εγκαταλείψω ποτέ το Αλαμούτ, αλλά όλοι θα προφέρουν με τρόμο το όνομά μου. Κι εσύ, Νιζάμ, θα πέσεις νεκρός από το μαχαίρι ενός οπαδού μου!

Έτσι έγιναν τα πράγματα. Η μόνη παρηγοριά του Ομάρ για τη χαμένη αθωότητα της νεανικής φιλίας τους ήταν η αλήθεια των μαθηματικών κι ο πόνος του βρήκε διέξοδο στα τετράστιχα Ρουμπαγιάτ.